Offentliggørelse af en meddelelse om godkendelse af en standardændring af varespecifikationen for en betegnelse inden for vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2020/C 38/04)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Anjou-Coteaux de la Loire«

PDO-FR-A0405-AM02

Meddelelsesdato: 18. november 2019

BESKRIVELSE AF OG BEGRUNDELSE FOR DEN GODKENDTE ÆNDRING

1. Geografisk område

Det geografiske område ændres således: »Alle etaper af produktionen finder sted i det geografiske område, som omfatter følgende kommuner i departementet Maine-et-Loire på grundlag af den officielle geografiske kode 2018: Bouchemaine, Chalonnes-sur-Loire, Champtocé-sur-Loire, Ingrandes-le-Fresne-sur-Loire (tidligere område i den delegerede kommune Ingrandes), Mauges-sur-Loire (tidligere områder i de delegerede kommuner Mesnil-en-Vallée, Montjean-sur-Loire og La Pommeraye), La Possonnière, Saint-Georges-sur-Loire og Saint-Germain-des-Prés.

Kortmateriale, der gengiver det geografiske område, kan findes på hjemmesiden for Institut national de l’origine et de la qualité.«

Formuleringsmæssig ændring: Den nye liste over administrative enheder tager hensyn til sammenlægninger og andre ændringer af den administrative områdeinddeling, der er sket siden godkendelsen af varespecifikationen. Af hensyn til retssikkerheden opstilles listen på grundlag af den gældende version af den officielle geografiske kode, som INSEE udgiver hvert år. Det geografiske områdes perimeter forbliver uændret.

Endelig nævnes det, at kortmateriale, der gengiver det geografiske område, gøres tilgængeligt på INAO’s websted for at forbedre informationen til offentligheden.

Enhedsdokumentets afsnit om det geografiske område ændres i overensstemmelse hermed i punkt 6.

2. Område i umiddelbar nærhed

I kapitel 1, afsnit IV, nr. 3, erstattes listen over kommunerne med:

— departementet Loire-Atlantique: Vair-sur-Loire (tidligere område i den delegerede kommune Anetz)

— departementet Maine-et-Loire: Chaudefonds-sur-Layon, Denée, Mauges-sur-Loire (tidligere områder i de delegerede kommuner La Chapelle-Saint-Florent, Le Marillais, Saint-Florent-le-Vieil og Saint-Laurent-du-Mottay), Rochefort-sur-Loire, Savennières og Val-du-Layon (tidligere område i den delegerede kommune Saint-Aubin-de-Luigné).

Dette gør det muligt at tage hensyn til de forskellige kommunesammenlægninger, der er sket siden forrige version af produktspecifikationen. Perimeteren om dette område i umiddelbar nærhed forbliver uændret.

Enhedsdokumentets afsnit om de yderligere betingelser ændres i overensstemmelse hermed i punkt 9.

3. Bestemmelse om miljøvenligt landbrug

I kapitel 1, afsnit VI, nr. 2, tilføjes følgende: »Mellem rækkerne skal der være et kontrolleret, naturligt eller sået plantedække. I mangel af et sådant plantedække skal den erhvervsdrivende bearbejde jorden for at kontrollere den naturlige vegetation eller begrunde brugen af biologiske bekæmpelsesmidler, der er godkendt af de offentlige myndigheder til vindyrkning. I tilfælde af brug af biologiske herbicider på en parcel er andre herbicider ikke tilladt.«

Denne ændring afspejler den aktuelle udvikling i de erhvervsdrivendes metoder til fordel for agroøkologien i hele vindistriktet Anjou. Den viser, at miljøhensyn i stigende grad integreres i de tekniske produktionsmåder. Ændringen medfører nedsat anvendelse af kemiske herbicider ved at fremme, at der findes et plantedække eller gennemføres mekanisk ukrudtsbekæmpelse eller bruges biologiske bekæmpelsesmidler. Denne mindre mængde herbicider skal befordre beskyttelsen af vindyrkningsjordene og bevare deres naturlige funktioner (fertilitet, biodiversitet og biologisk rensning), hvilket bidrager til vinenes kvalitet og autenticitet og styrker terroir-begrebet.

Enhedsdokumentet berøres ikke af denne ændring.

4. Forbud mod vinhøst

I kapitel I, afsnit VII, nr. 1, litra a), slettes sætningen »Startdatoen for vinhøsten er fastsat i henhold til bestemmelserne i artikel D. 645-6 i den franske lov om landbrug og havfiskeri (code rural et de la pêche maritime)«.

Fastsættelsen af en startdato for høsten er i dag ikke længere nødvendig, idet de erhvervsdrivende nu har en bred vifte af redskaber til rådighed, der sætter dem i stand til at vurdere druernes modenhed nøjagtigt. Hver erhvervsdrivende råder over en vis mængde udstyr og et antal anordninger, såvel egne som fælles ejede, der gør det muligt præcist at bestemme den optimale dato for igangsætning af høsten på hver parcel alt efter produktionsmålene.

Enhedsdokumentet berøres ikke af denne ændring.

5. Kælderkapacitet

I kapitel 1, afsnit IX, nr. 1, litra c), erstattes sætningen: »Enhver erhvervsdrivende har en kælderkapacitet til vinfremstilling svarende til mindst 1,4 gange bedriftens gennemsnitlige udbytte de seneste fem år« af følgende sætning: »Enhver erhvervsdrivende har en kælderkapacitet til vinfremstilling svarende til mindst 1,4 gange den gennemsnitlige mængde fremstillet vin de seneste fem år«.

I varespecifikationen henvises der ikke til mængdemæssig kapacitet (udtrykt i hl eller m3), men til udbytte, dvs. en høstet mængde divideret med produktionsarealet (udtrykt i f.eks. hl/ha). Den foreslåede ændring gør det muligt at afhjælpe denne uoverensstemmelse om mængder uden at ændre på grundlaget (fortsat mindst 1,4 gange den gennemsnitlige mængde fremstillet vin på bedriften i løbet af de foregående produktionsår).

Enhedsdokumentet berøres ikke af denne ændring.

6. Cirkulation af vin

Kapitel 1, punkt IX, nr. 5, litra b), vedrørende datoen for cirkulation af vin mellem godkendte oplagshavere udgår.

Enhedsdokumentet berøres ikke af denne ændring.

7. Tilknytning til det geografiske område

Tilknytningen er blevet revideret for at ajourføre antallet af berørte kommuner (8 i stedet 10).

Enhedsdokumentets afsnit om tilknytning ændres i overensstemmelse hermed i punkt 8.

8. Registrering

I kapitel 2, afsnit II, nr. 3, erstattes »en puissance« (potentielt) med »naturel« (naturligt).

I tråd med affattelsen af samtlige varespecifikationer i området Anjou Saumur erstatter »titre alcoométrique volumique naturel« (naturligt alkoholindhold i volumen) udtrykkene »titre en puissance« (potentielt alkoholindhold) eller »degré« (alkoholindhold). Disse ændringer forbedrer disse varespecifikationers læsbarhed. Harmoniseringen af bestemmelserne om registrering skal lette udarbejdelsen af planen for inspektion af og kontrol med disse registre.

Enhedsdokumentet berøres ikke af denne ændring.

9. Vigtigste punkter, der skal kontrolleres

Kapitel 3 er blevet revideret for at stemme overens med affattelsen af de primære kontrolpunkter i varespecifikationerne for området Anjou Saumur.

Enhedsdokumentet berøres ikke af denne ændring.

ENHEDSDOKUMENT

1. Betegnelse

Anjou-Coteaux de la Loire

2. Type geografisk betegnelse

BOB – beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Der er tale om stille hvidvine fremstillet på druer, der høstes, når de er overmodne (naturlig koncentration på roden med eller uden ædel råddenskab), som er elegante og meget aromatisk komplekse (blomsteraromaer og frisk eller endda tørret eller syltet frugt), hvilket giver en både mild og frisk smag.

De har:

et naturligt alkoholindhold i volumen på mindst 14 %.

et indhold af gæringsdygtigt sukker (glukose + fruktose) efter gæring på mindst 34 g/l.

Det virkelige alkoholindhold er minimum 10 %, dog 11 % for vine, hvis naturlige alkoholindhold i volumen er under 18 %.

Det samlede syreindhold og det totale indhold af svovldioxid svarer til det, der er fastsat i EU-reglerne.

Generelle analytiske karakteristika Totalt alkoholindhold, maksimum (i % vol.) 18 Virkeligt alkoholindhold, minimum (i % vol.) Totalt syreindhold, minimum Indhold af flygtig syre, maksimum (i milliækvivalenter pr. liter) 25 Totalt indhold af svovldioxid, maksimum (i mg/l)

5. Vinfremstillingspraksis

a. Væsentlige ønologiske fremgangsmåder

Berigelse

Specifik ønologisk fremgangsmåde

Berigelse er tilladt ifølge de regler, der er fastsat i varespecifikationen.

Anvendelse af træflis

Specifik ønologisk fremgangsmåde

Anvendelsen af træflis er ikke tilladt. Foruden ovennævnte bestemmelser skal vinen, hvad angår ønologisk fremgangsmåde, opfylde de krav, der er fastsat på EU-niveau og i den franske lov om landbrug og fiskeri (»code rural et de la pêche maritime«).

Beplantningstæthed

Dyrkningspraksis

Mindste beplantningstæthed: 4 000 vinstokke pr. ha.

På disse vinmarker må afstanden mellem rækkerne ikke overstige 2,50 m, og afstanden mellem vinstokkene i en planterække må ikke være under 1 m. Høsten fra parceller med en beplantningstæthed på under 4 000, men mindst 3 300 stokke pr. ha er berettiget til anvendelse af den kontrollerede oprindelsesbetegnelse, forudsat at varespecifikationens bestemmelser om espalier og løvværkets højde overholdes. På disse parceller må afstanden mellem rækkerne ikke overstige 3 m, og afstanden mellem vinstokkene i en planterække må ikke være under 1 m.

Beskæring

Dyrkningspraksis

Vinstokkene beskæres senest den 30. april ved blandet beskæring, så der er højst 12 skud pr. stok og højst 4 skud pr. gren.

Høst

Dyrkningspraksis

Druerne høstes manuelt ved udvælgelse ad flere gange.

Kunstvanding

Dyrkningspraksis

Kunstvanding er ikke tilladt

b. Maksimumudbytte

40 hektoliter pr. ha.

6. Afgrænset geografisk område

Alle etaper af produktionen finder sted i det geografiske område, som omfatter følgende kommuner i departementet Maine-et-Loire på grundlag af den officielle geografiske kode 2018: Bouchemaine, Chalonnes-sur-Loire, Champtocé-sur-Loire, Ingrandes-le-Fresne-sur-Loire (tidligere område i den delegerede kommune Ingrandes), Mauges-sur-Loire (tidligere områder i de delegerede kommuner Mesnil-en-Vallée, Montjean-sur-Loire og La Pommeraye), La Possonnière, Saint-Georges-sur-Loire og Saint-Germain-des-Prés.

Kortmateriale, der gengiver det geografiske område, kan findes på hjemmesiden for Institut national de l’origine et de la qualité.

7. Primære druesorter

Chenin B

8. Tilknytning til det geografiske område

1. Oplysninger om det geografiske område

a) Beskrivelse af de naturgivne faktorer, der bidrager til tilknytningen

Det geografiske område svarer til områderne med skiferskrænter langs Loire. Det er den vestligste del af vindistriktet med den kontrollerede oprindelsesbetegnelse »Anjou«. I 2018 dækker området otte vestlige kommuner i departementet Maine-et-Loire. Det begynder i udkanten af Angers i kommunen Bouchemaine ved sammenløbet af Loire og Maine og strækker sig derefter på begge sider af floden indtil Ingrandes-sur-Loire og Le Mesnil-en-Vallée i retning af Nantes.

Mesoklimaet er stærkt påvirket af floden. Vindistriktet er beliggende på skrænterne langs floden og inden for 3 km af denne. Længere borte mod nord og syd består landskabet i det væsentlige af græsenge og skove. Navnet »Coteaux de la Loire« illustrerer fint vindistriktets topografi med dets varierende hældninger. Mens skrænterne er meget stejle i Bouchemaine kommune, er hældningerne meget mindre bratte i kommunerne Ingrandes-sur-Loire og Saint-Georges-sur-Loire.

Jorden på de parceller, der er nøjagtigt afgrænset til høst af druer, består af forskellige primære materialer fra det armorikanske bjergmassivs undergrund. Der er tale om lidet udviklede skiferholdige eller skifer- og sandstensholdige jorde. Der er lokale forekomster af jorde dannet af magmabjergarter og kalkholdig brunjord fra Devontiden. Disse jorde er meget fladgrundede, og udgangsmaterialet ligger som oftest i en dybde af højst 0,40 m. De udviser intet tegn på hydromorfi og har en meget begrænset vandtilbageholdelsesevne.

Klimaet er et kystklima. Mauges-massivet, der ligger i vindistriktets vestlige del, bryder dette kystklimamønster med sin føneffekt. Den gennemsnitlige årlige nedbør er på 650 mm i et område, der ligger i læ for de fugtige vinde, mens nedbøren stiger til over 800 mm over Mauges-bakkerne. Loire-floden spiller ligeledes en regulerende rolle for temperaturerne i årets løb.

Hvad angår topografien er skråningernes eksponering afgørende. På højre bred beskyttes de sydvendte vinmarker mod den kolde nordenvind og nyder således godt af den meget gunstige beliggenhed. På venstre bred spiller flodens afvandende virkning på den kolde luft en fremherskende rolle i opvarmningen af de nordvendte skråninger. På amfiteatralske skråninger beskyttet mod vinden opnås en solvarmeeffekt. Loire-floden spiller endelig en væsentlig rolle ved i høstperioden at befordre fremkomsten af morgendis, som er afgørende for udviklingen af »ædel råddenskab«.

b) Beskrivelse af de menneskelige faktorer, der bidrager til tilknytningen

Selv om vindistriktet Anjous historie går tilbage til det 9. århundrede, forekommer den første præcise henvisning til »Coteaux de la Loire« først i 1749 i »Traité sur la nature et la culture de la vigne« (afhandling om vindistriktets natur og dyrkning) skrevet af Bidet og Duhamel de Monceau, som heri anfører: »Jorden, der er meget vanskelig at rydde, er nu fuldstændig opdyrket og tilplantet med vinstokke (…).«

Af et dokument fra statsrådet om administrative foranstaltninger truffet i 1804 fremgår det, at dette område kun fremstiller hvidvine: »Selv om Loire-flodens skrænter kun egner sig til dyrkning af hvidvin, og selv om disse vine er en vigtig branche (…).« I dette dokument henvises også til Belgien, hvorfra der på daværende tidspunkt var stor efterspørgsel efter vine fra »Coteaux de la Loire«.

I 1842 skrev Auguste Petit-Lafitte: »Den store pineaustok eller Chenin er den grundlæggende druesort.« Vindistriktet Anjou er arnested for druesorten Chenin B. Det er en rustik druesort, og dens potentiale varierer stærkt efter jordbundstypen eller mere generelt efter dyrkningsstedets beliggenhed. Vinproducenterne indså også hurtigt fordelen ved at høste denne drue ved en fremskreden modenhed og med særlige metoder. Grev Odart skrev i 1845 i »Traité des cépages« (afhandling om druesorterne): »Man må tilføje den betingelse, at den først høstes ved overstegen modenhed på det stadium, den når til ved allehelgensdag, når skindet, der er blødgjort af regnen, angribes af råd.«

Overmodenheden er altså en integreret del af høsten. I 1816 skrev Jullien i »Topographie de tous les vignobles connus« (alle de kendte vindistrikters topografi): »Til de gode vine høstes der ad flere omgange. De to første høstgange, som kun består af de mest modne druer, giver de vine, man udfører til udlandet. De vine, man får ud af den tredje, forbruges indenlands (…).«

Vindyrkningen i dette distrikt har imidlertid undergået den samme udvikling som resten af Anjou. Med de hollandske mellemmænds ankomst i det 16. århundrede udviklede der sig et marked for »vins pour la mer« (vine til udlandet) fremstillet af druer fra kort beskårne vinstokke (en eller to knopper). Hjemmemarkedet med fokus på forsyningen af Paris udviklede sig også med vine af mindre høj klasse fremstillet af druer fra vinstokke, der var beskåret med længere grene (seks eller syv knopper).

Ved Anden Verdenskrigs afslutning blev produktionen rettet primært mod frembringelsen af »halvtørre« vine, der var sammenlignelig med fortidens »vins pour Paris«. Ønsket om at fremstille vin med en stærk identitet og et stort sukkerindhold opstod på ny ved indgangen til 1980’erne.

Vine med den kontrollerede oprindelsesbetegnelse »Anjou-Coteaux de la Loire« anses for at være store »søde« Anjou-vine (lokalt kaldet »liquoreux« (likøragtige)).

2. Oplysninger om produktets kvalitet og egenskaber

Det primære kendetegn ved vinene er elegancen. Disse vine har med deres store aromatiske kompleksitet, der som oftest forener blomsteraromaer med aromaer af frisk eller endda tørret eller syltet frugt, den sødme, der kendetegner Anjou-vinene (»douceur angevine«). De har en både mild og frisk smag. Føjelige som Loire om sommeren eller fremtrængende som floden i vinterkulden udvikler vine med den kontrollerede oprindelsesbetegnelse »Anjou-Coteaux de la Loire« med tiden deres charme.

3. Årsagssammenhæng

Kombinationen af fladgrundet jord og en topografi, der muliggør fremragende eksponering og fremmer regelmæssig vandtilførsel, giver druesorten Chenin B mulighed for at udfolde hele sin fylde.

Vindistriktets placering i umiddelbar nærhed af Loire-floden, som regulerer temperaturerne under hele vækstcyklussen, og den tilpassede dyrkning af vinmarkerne, navnlig den korte beskæring, muliggør en optimal modenhed. Flodens tilstedeværelse gør det ligeledes muligt at opnå overmodenhed, såvel takket være de vinde, den kanaliserer, og som mekanisk befordrer udtørringen af druen, som dannelsen af morgendisen, der er uundværlig for udviklingen af Botrytis cinerea og dermed den »ædle råddenskab«.

Dette at opnå druernes overmodenhed, at vente med at udføre høsten til langt henne på efteråret og at gennemføre den ved håndkraft ad flere omgange i samme parcel for at udvælge de druer, der er naturligt koncentrerede eller angrebet af den »ædle råddenskab« (»rôties« (ristede)), er udtryk for såvel producenternes knowhow som druesorten Chenin B’s helt særlige evne, som i 1861 blev beskrevet således af Guillory den ældre: »Høsten foregår med sjældne undtagelser i oktober, når det står klart, at druens modenhed er så fuldstændig som muligt, og den er angrebet af råd for mindst en fjerdedels vedkommende.«

Sammensætningen af et så specielt miljø, en druesort, der er så perfekt tilpasset dette, og mennesker, der kan udnytte alle dens egenskaber, gør det muligt at opnå særligt originale vine. Mange skrifter vidner om disse vines berømmelse, f.eks. et, hvori Petit-Lafitte erklærede: »Når disse vinstokke beskæres til et eller to skud, giver de likøragtige og delikate vine, som efterspørges i Belgien.«

I 1861 skrev Guillory den ældre i »Bulletin de la Société Agricole et Industrielle d’Angers« (landbrugs- og industritidende for Angers): »Disse jorde er næppe egnede til dyrkning af andre afgrøder uden større omkostninger på grund af deres knappe frugtbarhed. Af samme grund giver de kun et lidet rigeligt udbytte af vin. Hvis det ikke var for vinenes kvalitet, der fastholder prisen nogenlunde højt, ville selv vindyrkningen derfor måtte opgives.«

9. Andre vigtige betingelser (emballering, mærkning, andre krav)

Område i umiddelbar nærhed

Retlig ramme:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er defineret i undtagelsen vedrørende fremstillingen, forarbejdningen og lagringen af vinen, omfatter følgende kommuner på grundlag af den officielle geografiske kode 2018:

— departementet Loire-Atlantique: Vair-sur-Loire (tidligere område i den delegerede kommune Anetz)

— departementet Maine-et-Loire: Chaudefonds-sur-Layon, Denée, Mauges-sur-Loire (tidligere områder i de delegerede kommuner La Chapelle-Saint-Florent, Le Marillais, Saint-Florent-le-Vieil og Saint-Laurent-du-Mottay), Rochefort-sur-Loire, Savennières og Val-du-Layon (tidligere område i den delegerede kommune Saint Aubin-de-Luigné).

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Alle de valgfrie angivelser anføres på etiketterne med bogstaver, der hverken i højde eller bredde er mere end dobbelt så store som bogstaverne i navnet på den kontrollerede oprindelsesbetegnelse.

»Val de Loire«-betegnelsens egenart

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Bogstaverne i den geografiske betegnelse »Val de Loire« må hverken i højde eller bredde være mere end to tredjedele af bogstaverne i navnet på den kontrollerede oprindelsesbetegnelse.

Mærkning: Mindre geografisk enhed

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Navnet på den mindste geografiske enhed kan fremgå af etiketten på vine med den kontrollerede oprindelsesbetegnelse, forudsat at det drejer sig om en navngiven matrikelregistreret lokalitet, og at navnet fremgår af høstanmeldelsen. Navnet på den matrikelregistrerede lokalitet anføres med skrifttegn, hvis størrelse hverken i højden eller bredden må være større end halvdelen af størrelsen af de skrifttegn, som udgør navnet på den kontrollerede oprindelsesbetegnelse.

Link til varespecifikationen

https://info.agriculture.gouv.fr/gedei/site/bo-agri/document_administratif-09e61465-fad3-4eb8-8337-2500536afdcd

(1) EFT L 9 af 11.1.2019, s. 2.